2. ลักษณะการประกอบธุรกิจ

  2.1 ความเป็นมา

บริษัทฯ เริ่มประกอบธุรกิจผลิตและจำหน่ายลวดเหล็กแรงดึงสูงซึ่งเป็นธุรกิจหลัก เมื่อปี พ.ศ. 2529 โดยเริ่มจากการผลิตและจำหน่ายลวดเหล็กแรงดึงสูงชนิดเส้นเดี่ยว (Prestressed Concrete Single Wire) ในปี พ.ศ. 2533 บริษัทฯได้ทำการขยายโรงงานเพื่อเพิ่มกำลังการผลิต และออกผลิตภัณฑ์ใหม่คือ ลวดเหล็กตีเกลียวชนิด 7 เส้น (Seven – Wire Prestressed Concrete Strand) ในปี พ.ศ. 2539 บริษัทฯ ได้ปรับปรุงระบบการผลิตลวดเหล็กแรงดึงสูงใหม่เพื่อพัฒนาคุณภาพสินค้าและลดมลภาวะที่อาจเกิดจากกระบวนการผลิต ในขณะเดียวกันได้ออกผลิตภัณฑ์ใหม่คือลวดเหล็กเคลือบสังกะสี (Galvanized Steel Wire and Strand)

 2.2 โครงสร้างรายได้

บริษัทฯ ดำเนินธุรกิจการผลิตลวดเหล็กเพื่อจำหน่ายเป็นหลัก
และดำเนินธุรกิจในส่วนงานทางภูมิศาสตร์เดียวคือในประเทศไทยเป็นสำคัญ
ดังนั้นจึงมิได้มีการเสนอโครงสร้างรายได้แยกตามสายผลิตภัณฑ์ กลุ่มธุรกิจ หรือจำแนกตามส่วนงาน

2.3 ลักษณะของผลิตภัณฑ์หรือบริการ

ลวดเหล็กของบริษัทฯ จำแนกได้เป็น 3 ประเภท ดังนี้

1. ลวดเหล็กแรงดึงสูงชนิดเส้นเดี่ยว (Prestressed Concrete Single Wire) มี 4 ขนาด
คือ ขนาดเส้นผ่าศูนย์กลาง 4 มิลลิเมตร 5 มิลลิเมตร 7 มิลลิเมตร และ 9 มิลลิเมตร
ได้รับเครื่องหมายผลิตภัณฑ์อุตสาหกรรมเลขที่ มอก 95-2540 มีกำลังการผลิตประมาณ 72,000
ตัน/ปี

2. ลวดเหล็กแรงดึงสูงชนิดตีเกลียว 7 เส้น (Seven – Wire Prestressed Concrete
Strand) มี 2 ชั้นคุณภาพ คือ ชั้นคุณภาพ 250K และ 270K ขนาดเส้นผ่าศูนย์กลาง 3/8 นิ้ว
7/16 นิ้ว 1/2 นิ้ว และ 0.6 นิ้ว ได้รับเครื่องหมายผลิตภัณฑ์อุตสาหกรรมเลขที่ มอก. 420-2540
มีกำลังการผลิตประมาณ 36,000 ตัน/ปี

3. ลวดเหล็กเคลือบสังกะสี ได้รับเครื่องหมายผลิตภัณฑ์อุตสาหกรรมเลขที่ มอก.404-2540
และมาตรฐานสากล มีกำลังการผลิตประมาณ 9,600 ตัน/ปี

ลวดเหล็กแรงดึงสูงชนิดเส้นเดี่ยวและชนิดตีเกลียว เป็นวัสดุที่ใช้ในงานก่อสร้างที่เน้นความแข็งแรง
ความทนทาน เพื่อรองรับน้ำหนัก ทั้งงานก่อสร้างแบบ pre-tensioned และ post-tensioned
ซึ่งการนำลวดเหล็กแรงดึงสูงมาใช้ จะช่วยประหยัดเวลาและแรงงานในการก่อสร้าง

ลวดเหล็กแรงดึงสูง เป็นวัสดุก่อสร้างที่ทวีความสำคัญเพิ่มขึ้นอย่างรวดเร็ว
จากวิวัฒนาการของการก่อสร้างสมัยใหม่ โดยลวดเหล็กแรงดึงสูงชนิดเส้นเดี่ยว
จะใช้ในการผลิตเสาเข็มคอนกรีตอัดแรง เสาไฟฟ้า พื้นผนังอาคารสำเร็จรูป ท่อน้ำ
คานคอนกรีตอัดแรงชนิดต่าง ๆ และไม้หมอนคอนกรีตสำหรับรางรถไฟ
ส่วนลวดเหล็กแรงดึงสูงชนิดตีเกลียวนั้นได้มาจากการนำลวดเหล็กแรงดึงสูงชนิดเส้นเดี่ยว
มาตีเกลียวเข้าด้วยกัน ทำให้สามารถรับแรงดึงได้มากขึ้น
จึงนิยมนำไปใช้ทำเสาเข็มคอนกรีตขนาดใหญ่ พื้นอาคารไซโล ถัง อ่างเก็บน้ำ สะพานข้ามแม่น้ำ
ทางด่วน ทางยกระดับ และการก่อสร้างอาคารขนาดใหญ่ เป็นต้น

ลวดเหล็กเคลือบสังกะสี เป็นวัตถุดิบที่ใช้เป็น Messenger Wire
ในการผลิตสายโทรศัพท์และใช้เป็นแกนกลางของสายไฟขนาดใหญ่
เพื่อทำหน้าที่รับแรงดึงแทนสายอลูมิเนียมในการผลิตสายไฟฟ้า
และใช้เป็นสายดินในการผลิตเสาไฟฟ้า โดยฝังเป็นแกนกลางอยู่ในเสาไฟฟ้า
เพื่อป้องกันฟ้าผ่าของระบบสายส่ง

นอกจากการผลิตและจำหน่ายลวดเหล็กซึ่งเป็นธุรกิจหลักแล้ว
บริษัทฯยังได้ประกอบธุรกิจรับเหมาก่อสร้างระบบสาธารณูปโภคต่าง ๆ เป็นธุรกิจเสริมอีกด้วย เช่น
รับเหมาก่อสร้างระบบส่งกำลังไฟฟ้า (Power Transmission) ระบบจำหน่ายกำลังไฟฟ้า
(Power Distribution) สถานีไฟฟ้าย่อย (Power Substation) และติดตั้งเสาโทรคมนาคม
(Installation of Telecommunication Tower)
เพื่อรองรับนโยบายของรัฐบาลในการที่จะกระจายความเจริญไปสู่ภูมิภาคต่าง ๆ
และช่วยเพิ่มศักยภาพในการประกอบธุรกิจให้แก่บริษัทฯ โดยในการรับงานบริษัทฯ
จะประมูลงานโดยตรงกับหน่วยงานของรัฐบาล เช่น การไฟฟ้าส่วนภูมิภาค การไฟฟ้าฝ่ายผลิต
และรับเหมาช่วง (Sub Contract) มาจากผู้ประกอบการขนาดใหญ่อีกต่อหนึ่ง อย่างไรก็ตาม
รายได้จากธุรกิจประเภทนี้มีมูลค่าน้อยกว่าร้อยละ 10 ของรายได้รวมของบริษัทฯ

 สิทธิพิเศษที่ได้จากการส่งเสริมการลงทุน

บริษัทฯ ได้รับสิทธิพิเศษจากคณะกรรมการส่งเสริมการลงทุน ตามบัตรส่งเสริมเลขที่ 1829/2537
เมื่อวันที่ 21 กันยายน 2537 ในการผลิตลวดโลหะ และผลิตภัณฑ์จากลวดโลหะ (P.C. WIRE ,
P.C. STRAND WIRE และ GALVANIZED STEEL WIRE AND STRAND)

 สิทธิพิเศษที่สำคัญได้แก่

1.  ได้รับยกเว้นอากรขาเข้าสำหรับเครื่องจักร

2.  ได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลา 8 ปี (กรกฎาคม 2539 –
    มิถุนายน 2547)

3.  ได้รับลดหย่อนภาษีเงินได้นิติบุคคลสำหรับกำไรสุทธิ ในอัตราร้อยละ 50
    ของอัตราปกติเป็นเวลา 5 ปี นับจากวันที่พ้นระยะเวลา 8 ปี (กรกฎาคม 2547 – มิถุนายน
    2552)

4.  ได้รับลดหย่อนอากรขาเข้าร้อยละ 75 ของอัตราปกติ สำหรับวัตถุดิบที่นำเข้ามา
    สำหรับใช้ในการผลิตเพื่อจำหน่ายในประเทศ เป็นเวลา 5 ปี (พฤศจิกายน 2538 –
    พฤศจิกายน 2543)

เงื่อนไขที่สำคัญ

1. กำลังการผลิต

  - P.C. WIRE ปีละประมาณ 75,000 ตัน

  - P.C. STRAND WIRE ปีละประมาณ 42,000 ตัน

  - GALVANIZED STEEL WIRE ปีละประมาณ 9,600 ตัน

  AND STRAND

2. มีทุนจดทะเบียนที่เรียกชำระเต็มมูลค่าหุ้นแล้ว ไม่น้อยกว่า 220 ล้าน

3. บุคคลผู้มีสัญชาติไทย จะต้องถือหุ้นรวมทั้งสิ้นไม่น้อยกว่าร้อยละห้าสิบเอ็ดของทุนจดทะเบียน

4. คุณภาพของผลิตภัณฑ์ที่ผลิตหรือประกอบ จะต้องเป็นไปตามมาตรฐานสากล

5. จะต้องตั้งโรงงานในนิคมอุตสาหกรรมมาบตาพุด จังหวัดระยอง

2.4 การตลาดและภาวะการแข่งขัน

  โครงสร้างอุตสาหกรรม

อุตสาหกรรมลวดเหล็กแรงดึงสูง เป็นส่วนหนึ่งของภาคอุตสาหกรรมวัสดุก่อสร้าง ในอดีต P.C.
Wire & Strand ไม่ค่อยมีการใช้มากนัก
ทั้งนี้เพราะการก่อสร้างในสมัยก่อนส่วนใหญ่อาคารที่ปลูกสร้างจะมีเพียงไม่กี่ชั้น
จึงใช้เหล็กเส้นเป็นวัตถุดิบในการปลูกสร้าง แต่ในระยะหลัง
โครงสร้างการปลูกสร้างได้เปลี่ยนเป็นการปลูกสร้างอาคารขนาดใหญ่และบริการในการปลูกสร้างบ้านสำเร็จรูปขยายตัวขึ้นมาก
ทำให้ความต้องการ P.C. Wire & Strand เพิ่มขึ้นอย่างรวดเร็ว
นอกจากนี้เพื่อรองรับการขยายตัวของเศรษฐกิจและอุตสาหกรรม
รัฐบาลได้ทำการลงทุนในงานก่อสร้างระบบสาธารณูปโภค เช่น การก่อสร้างทางยกระดับ สะพาน
การขยายสายส่งไฟฟ้า ซึ่งต้องใช้ลวดเหล็กแรงดึงสูงเป็นจำนวนมาก
นับเป็นโอกาสสำคัญที่ทำให้ลวดเหล็กแรงดึงสูงกลายเป็นวัสดุก่อสร้างที่สำคัญอีกชนิดหนึ่ง
ในปัจจุบันสัดส่วนของความต้องการ P.C. WIRE และ P.C. STRAND
จะเปลี่ยนแปลงไปตามภาวะการก่อสร้างของทั้งภาครัฐบาลและเอกชน เช่น
การก่อสร้างบ้านจัดสรรและคอนโดมิเนียม มีผลกระทบต่อความต้องการ P.C. Wire ค่อนข้างมาก
ส่วนการก่อสร้างสาธารณูปโภคของภาครัฐบาลจำเป็นต้องใช้ P.C.Strand มากกว่า
เพื่อรองรับน้ำหนักที่มากกว่าของสิ่งก่อสร้าง

พัฒนาการและแนวโน้มการเจริญเติบโตของอุตสาหกรรม

P.C.Wire เริ่มมีการผลิตขึ้นในประเทศไทย เมื่อปี พ.ศ. 2516
จากนโยบายของรัฐบาลที่ต้องการให้มีการผลิตขึ้นใช้เองในประเทศไทยเพื่อทดแทนการนำเข้า
โดยกำหนดให้ P.C. Wire & P.C. Strand เป็นอุตสาหกรรมที่ให้การส่งเสริมการลงทุน
จนถึงวันที่ 13 กุมภาพันธ์ 2530 จึงงดให้การส่งเสริม
(ก่อนที่จะกลับมามีนโยบายส่งเสริมการลงทุนอีกครั้งด้วยเงื่อนไขของเขตที่ตั้งโรงงาน)
ซึ่งในขณะนั้นมีผู้ผลิต 3 รายที่ได้รับการส่งเสริม คือ บริษัท เหล็กสยาม จำกัด บริษัท อีสเทิร์นไวร์
จำกัด และ บริษัท ไทยไวร์โพรดัคท์ จำกัด

แม้ว่าสำนักงานคณะกรรมการส่งเสริมการลงทุนจะงดให้การส่งเสริมการลงทุนแก่อุตสาหกรรมการผลิต
P.C. Wire & Strand แล้วก็ตาม
แต่ผู้ผลิตเดิมที่มีอยู่ก็ได้ขยายกำลังการผลิตเพิ่มขึ้นและมีผู้ผลิตรายใหม่เพิ่มขึ้นอีก
ทั้งนี้เพื่อตอบสนองต่อความต้องการที่เพิ่มขึ้นอย่างมากจนเกิดภาวะขาดแคลน ในช่วงปี 2531 –
2537 เนื่องจากภาวะอุตสาหกรรมก่อสร้างในประเทศได้ขยายตัวอย่างรวดเร็วนับตั้งแต่ปี 2530
เป็นต้นมา

ความต้องการรวมของ P.C. Wire & Strand มีอัตราการเจริญเติบโตอย่างมากในระหว่างปี
2530 – 2532 โดยอัตราการเจริญเติบโตเฉลี่ยสูงถึงร้อยละ 40 ต่อปี หลังจากปี 2532
ความต้องการมีการเพิ่มในอัตราที่ลดลง โดยเพิ่มขึ้นเฉลี่ยร้อยละ 20 ต่อปี จนถึงปี 2539
ซึ่งเป็นปีที่มีความต้องการรวมสูงถึง 250,000 ตัน

ในปี 2540
ซึ่งเป็นปีที่เกิดวิกฤติการณ์ทางเศรษฐกิจและการเงินในประเทศและครอบคลุมไปทั่วภาคพื้นเอเซียแปซิฟิก
ธุรกิจอสังหาริมทรัพย์ได้รับผลกระทบอย่างรุนแรงจากวิกฤติการณ์ดังกล่าว
ส่งผลกระทบให้ความต้องการลวดเหล็กแรงดึงสูงลดลงอย่างรุนแรง ตั้งแต่กลางปี 2540
ต่อเนื่องมายังต้นปี 2542 โดยปริมาณความต้องการรวมในปี 2541 คงเหลือประมาณ 110,000 ตัน
และ 90,000 ตัน ในปี 2542

อย่างไรก็ตามจากการที่รัฐบาล
ได้พยายามแก้ปัญหาวิกฤติการณ์ทางเศรษฐกิจและการเงินอย่างต่อเนื่องตลอดปี 2541 และปี 2542
ทำให้สถานการณ์เลวร้ายต่าง ๆ คลายความตึงเครียด เช่น
ค่าเงินบาทมีเสถียรภาพมากขึ้นอัตราดอกเบี้ยเงินกู้ยืมลดลงอย่างมากตั้งแต่ปลายปี 2541
การกำหนดแนวทางแก้ปัญหาสถาบันการเงินมีความชัดเจนมากขึ้น
จึงทำให้เศรษฐกิจโดยรวมของประเทศเริ่มฟื้นตัวขึ้นในปี 2542
ภาคอุตสาหกรรมก่อสร้างซึ่งหดตัวในอัตราที่ลดลงในปี 2542 จึงมีลักษณะทรงตัวในปี 2543
และคาดว่าจะขยายตัวเล็กน้อยในปี 2544
ส่งผลให้ปริมาณความต้องการลวดเหล็กแรงดึงสูงทรงตัวในช่วงครึ่งหลังของปี 2542 ต่อเนื่องถึงปี
2543 และเริ่มมีแนวโน้มปรับตัวเพิ่มขึ้นในปี 2544
โดยความต้องการจะมาจากการก่อสร้างระบบสาธารณูปโภคขนาดใหญ่ เช่น
โครงการก่อสร้างท่าอากาศยานสากลกรุงเทพ แห่งที่ 2 (หนองงูเห่า)
โครงการก่อสร้างรถไฟฟ้าธนายง ระยะที่ 2 (รถไฟฟ้าบี ที เอส) งานก่อสร้างระบบสายส่งไฟฟ้า
งานก่อสร้างสะพาน ซึ่งต้องใช้ลวดเหล็กแรงดึงสูงจำนวนมาก
ในขณะที่งานก่อสร้างภาคเอกชนคาดว่าจะขยายตัวอย่างค่อยเป็นค่อยไป

 การมีสินค้าทดแทน

งานก่อสร้างที่ใช้ลวดเหล็กแรงดึงสูงเป็นส่วนประกอบนั้น
ผู้ใช้ไม่นิยมเปลี่ยนไปใช้สินค้าทดแทนหรือเหล็กก่อสร้างชนิดอื่นเนื่องจากจะส่งผลกระทบต่อการออกแบบงานก่อสร้าง
และทำให้ต้นทุนการก่อสร้างมากขึ้น และขณะนี้ยังไม่มีสินค้าอื่นทดแทนที่มีคุณสมบัติเท่าเทียมกัน

ลักษณะการตลาดในอุตสาหกรรม

ในการจำหน่ายสินค้าลวดเหล็กแรงดึงสูงมี 2 ลักษณะ คือ
จำหน่ายให้กับลูกค้าโดยตรงและจำหน่ายผ่านตัวแทนจำหน่าย ส่วนการตัดสินใจซื้อ
การตัดสินใจซื้อผลิตภัณฑ์ลวดเหล็กแรงดึงสูง และลวดเหล็กเคลือบสังกะสี
ลูกค้าจะให้ความสำคัญกับคุณภาพของสินค้าเป็นอันดับแรก
ประกอบกับราคาขายของทุกบริษัทจะอยู่ในระดับราคาใกล้เคียงกัน
ส่งผลให้การต่อรองของผู้ซื้อและผู้ผลิตไม่รุนแรง นอกจากนี้การใช้สินค้าอื่นทดแทนทำได้ยาก
เนื่องจากจะส่งผลกระทบถึงการออกแบบงานก่อสร้าง และทำให้ต้นทุนการก่อสร้างสูงขึ้น

ภาวะการแข่งขันภายในอุตสาหกรรม

จำนวนและขนาดของคู่แข่งขัน

 ในปัจจุบัน ผู้ผลิตลวดแรงดึงสูง ประกอบด้วย

1. บริษัท ไทยสเปเชียลไวร์ จำกัด

2. บริษัท สยามลวดเหล็กอุตสาหกรรม จำกัด (เครือบริษัท เหล็กสยาม จำกัด)

3. บริษัท ไทยไวร์โพรดัคท์ จำกัด (มหาชน)

4. บริษัท อีสเทิร์นไวร์ จำกัด (มหาชน)

5. บริษัท บางกอกสตีลไวร์ จำกัด

6. บริษัท ธนอินเตอร์ จำกัด

7. บริษัท สยามไวร์ จำกัด

ขนาดกำลังการผลิตและส่วนแบ่งทางการตลาดของบริษัทฯ จัดอยู่ในอันดับ 2 รองจากบริษัท
สยามลวดเหล็กอุตสาหกรรม จำกัด ลำดับถัดมาคือ บริษัท ไทยสเปเชียลไวร์ จำกัด บริษัท
อิสเทิร์นไวร์ จำกัด บริษัท บางกอกสตีลไวร์ จำกัด บริษัท ธนอินเตอร์ จำกัด ตามลำดับ ส่วนบริษัท
สยามไวร์ จำกัด เป็นการผลิตเพื่อใช้งานในบริษัทในเครือเดียวกัน

การเข้ามาของผู้ผลิตรายใหม่ในอุตสาหกรรมลวดเหล็กทำได้ยาก
เนื่องจากต้องใช้เงินลงทุนที่ค่อนข้างสูง วิศวกรผู้ควบคุมงานที่มีความชำนาญ
เพื่อให้สินค้าที่ผลิตมีคุณภาพตรงตามมาตรฐาน
นอกจากนี้การสร้างชื่อเสียงให้เป็นที่ยอมรับและการสร้างความสัมพันธ์กับลูกค้าต้องใช้เวลานานพอสมควร

แนวโน้มภาวะอุตสาหกรรมและสภาพการเข่งขัน

สภาพการแข่งขันภายในอุตสาหกรรมลวดเหล็กแรงดึงสูงในประเทศ มีความรุนแรงมากขึ้นตั้งแต่ปี
2540 จนถึงปัจจุบัน อันเป็นผลมาจากผลของการลดลงของปริมาณความต้องการ
โดยผู้ผลิตส่วนใหญ่ใช้กลยุทธ์การแข่งขันทางด้านราคาในกลุ่มลูกค้าที่มีศักยภาพทางธุรกิจและมีความมั่นคงทางการเงินเป็นสำคัญ
อย่างไรก็ตามคาดว่าแนวโน้มการแข่งขันจะมีความรุนแรงลดลงเนื่องจากผู้ผลิตมีความระมัดระวังในการดำเนินงานมากขึ้น
และคาดวาปริมาณความต้องการลวดเหล็กในอนาคตจะเพิ่มขึ้น

กลยุทธการแข่งขัน

บริษัทฯ ให้ความสำคัญกับคุณภาพสินค้าเป็นอันดับแรก
รองลงมาคือการบริการด้านเทคนิคก่อนและหลังการขาย การส่งมอบที่รวดเร็ว

ในด้านคุณภาพสินค้า บริษัทฯ มีระบบการผลิตที่ได้รับการยอมรับว่าทันสมัยและมีประสิทธิภาพที่สุด
มีผู้บริหารการผลิตที่มีความชำนาญมาเป็นเวลานานกว่า 10 ปี และจัดให้มีระบบควบคุมคุณภาพสินค้า
เพื่อทำการทดสอบคุณสมบัติทางกลให้เป็นไปตามมาตรฐานอุตสาหกรรมทุกชิ้นงานก่อนส่งมอบให้ลูกค้า
นอกจากนี้ได้นำเอาระบบบริหารงานคุณภาพตามมาตรฐานเลขที่ มอก./ISO 9002
เข้ามาใช้ในองค์กร โดยบริษัทฯ ได้รับการรับรองจากสถาบันรับรองมาตรฐาน ไอ เอส โอ
สำหรับขอบข่ายการผลิตสินค้าลวดเหล็กกล้าสำหรับคอนกรีตอัดแรงชนิดเส้นเดี่ยวและตีเกลียว
และลวดเหล็กชุบสังกะสีชนิดเส้นเดี่ยวและตีเกลียว ฉะนั้นจึงมั่นใจได้ว่า สินค้าที่ผลิตโดยบริษัทฯ
เป็นไปตามมาตรฐานสากลและมาตรฐานที่ลูกค้าต้องการ

ในด้านการให้บริการด้านเทคนิคก่อนและหลังการขาย บริษัทฯ
ได้จัดตั้งฝ่ายเทคนิคและบริการลูกค้าเพื่อทำหน้าที่ให้คำปรึกษาเกี่ยวกับการนำผลิตภัณฑ์ไปใช้อย่างมีประสิทธิภาพ
บริการด้านการสอบเทียบเครื่องมือวัดต่าง ๆ เป็นต้น

ลักษณะการตลาดของบริษัท

ลักษณะของลูกค้า

สินค้าของบริษัทฯ ส่วนใหญ่จำหน่ายให้แก่ลูกค้าภายในประเทศ ซึ่งจำแนกออกได้ดังนี้

- ลูกค้าที่ใช้ผลิตภัณฑ์ลวดเหล็กแรงดึงสูงชนิดเส้นเดี่ยว และลวดเหล็กแรงดึงสูงตีเกลียวชนิด 7 เส้น
ประกอบด้วย บริษัทผู้ผลิตเสาเข็มคอนกรีตอัดแรง เสาไฟฟ้าคอนกรีต และแผ่นคอนกรีตสำเร็จรูป
บริษัทผู้รับเหมาก่อสร้างโครงการขนาดใหญ่เช่นงานทางด่วน ทางยกระดับ สะพาน
และลูกค้าภาครัฐบาล ได้แก่ การไฟฟ้าส่วนภูมิภาคและการไฟฟ้านครหลวง เป็นต้น

- ลูกค้าที่ใช้ผลิตภัณฑ์ลวดเหล็กเคลือบสังกะสี ประกอบด้วย บริษัทผู้ผลิตสายไฟฟ้า สายโทรศัพท์
เสาไฟฟ้า การไฟฟ้าส่วนภูมิภาค การไฟฟ้านครหลวง และการไฟฟ้าฝ่ายผลิต

ลูกค้าที่เป็นบริษัทที่เกี่ยวข้องมี 1 รายคือ บริษัท ทักษิณคอนกรีต จำกัด (มหาชน) โดยบริษัท
ทักษิณคอนกรีต จำกัด (มหาชน) ถือหุ้นในบริษัท ในสัดส่วนร้อยละ 19.80
และมีผู้ถือหุ้นและกรรมการบางท่านเป็นบุคคลเดียวกัน อย่างไรก็ตาม
บริษัทได้ดำเนินการค้าตามปกติในเงื่อนไขเดียวกับลูกค้าที่เป็นบุคคลภายนอก
โดยมีสัดส่วนการจำหน่ายประมาณร้อยละ 17 ของยอดขายรวม

ในส่วนของลูกค้าต่างประเทศ ซึ่งถือเป็นร้อยละ 5-10% ของปริมาณการจำหน่ายรวมนั้น
ประกอบด้วยบริษัทผู้รับเหมาก่อสร้างระบบสาธารณูปโภค และการไฟฟ้าของประเทศใกล้เคียง
โดยส่วนใหญ่จำหน่ายไปยังประเทศใต้หวัน ออสเตรเลีย และลาว

ลูกค้าเป้าหมาย

บริษัทฯ ให้ความสำคัญกับลูกค้าที่ทำธุรกิจติดต่อกับทางบริษัทฯ มาเป็นเวลานาน
และมีความสัมพันธ์ที่ดีต่อกันมาโดยตลอด ส่วนลูกค้าใหม่ บริษัทฯ
เน้นกลุ่มเป้าหมายไปยังลูกค้าที่มีศักยภาพในการชำระหนี้และความสามารถในการดำเนินธุรกิจ
โดยในปัจจุบันลูกค้าที่บริษัทฯ มีการติดต่อธุรกิจมีจำนวนกว่า 100 ราย

การจำหน่ายและช่องทางการจำหน่าย

การจำหน่าย

บริษัทฯ ตระหนักถึงความสำคัญของการตอบสนองความต้องการของลูกค้า
จึงได้ใช้วิธีการจำหน่ายให้แก่ลูกค้าโดยตรง สำหรับลูกค้าในประเทศทั้งหมด
ส่วนลูกค้าต่างประเทศบริษัทฯ จัดจำหน่ายโดยผ่านตัวแทนจำหน่ายสินค้าระหว่างประเทศ
เนื่องจากมีเครือข่ายและสายสัมพันธ์ที่กระจายตามภูมิภาคต่าง ๆ
ได้มากและเข้าถึงลูกค้าได้ง่ายกว่าด้วยต้นทุนที่ต่ำ

ผู้แทนจำหน่าย

บริษัทฯ มีผู้แทนจำหน่ายที่เป็นพนักงานของบริษัทฯ ทำหน้าที่ติดต่อและให้บริการลูกค้า
โดยมีหลักเกณฑ์การกำหนดจำนวนผู้แทนขาย
จากจำนวนลูกค้าและพื้นที่ตั้งของลูกค้าที่กระจายตามเขตต่าง ๆ ทั่วประเทศ ในปัจจุบันบริษัทฯ
มีผู้รับผิดชอบการขายทั้งสิ้นรวม 10 คน ส่วนการขายต่างประเทศ บริษัทฯ
ใช้ตัวแทนจำหน่ายประมาณ 2 – 3 ราย เป็นครั้งคราว โดยมิได้มีการทำสัญญาแต่งตั้งแต่อย่างใด

2.5 การจัดหาผลิตภัณฑ์และบริการ

การผลิต

บริษัทฯ เป็นผู้ผลิตลวดเหล็กแรงดึงสูงเพื่อจำหน่าย โดยมีโรงงานทำการผลิตจำนวน 1 โรงงาน
กำลังการผลิตรวม 117,600 ตัน/ปี แยกเป็นรายสินค้า ดังนี้

กำลังการผลิต (ตัน/ปี)

 ลวดเหล็กแรงดึงสูงชนิดเส้นเดี่ยว 72,000

ลวดเหล็กตีเกลียวชนิด 7 เส้น 36,000

ลวดเหล็กเคลือบสังกะสี 9,600

รวม 117,600

ในการผลิตสินค้า บริษัทฯใช้นโยบายการผลิต คือ ขึ้นอยู่กับการประมาณการยอดขายของฝ่ายจัดการ

วัตถุดิบ

วัตถุดิบสำคัญที่ใช้ในการผลิตลวดเหล็กแรงดึงสูงชนิดเส้นเดี่ยว และลวดเหล็กตีเกลียวชนิด 7 เส้น
คือ High Carbon Wire Rod ซึ่งมีสัดส่วนถึงร้อยละ 70-75 ของต้นทุนการผลิตรวม
ส่วนวัตถุดิบสำคัญที่ใช้ในการผลิตลวดเหล็กเคลือบสังกะสี มี 2 ประเภท คือ High Carbon Wire
Rod และ Low Carbon Wire Rod
ซึ่งการจะเลือกใช้วัตถุดิบชนิดใดขึ้นอยู่กับการนำลวดเหล็กเคลือบสังกะสีไปใช้งาน
มีสัดส่วนประมาณร้อยละ 50 ของต้นทุนการผลิตรวม

วัตถุดิบที่ใช้ในการผลิตของบริษัทฯ นั้น สามารถหาซื้อได้จากผู้ผลิตในต่างประเทศหลายราย
และยังมีแนวโน้มว่าอาจมีแหล่งผลิตในประเทศเพิ่มขึ้นในอนาคต จึงไม่มีปัญหาในการจัดหาวัตถุดิบ
และคุณสมบัติของวัตถุดิบ คือมีความแข็งแรง ทนทาน
และไม่มีการล้าสมัยจึงไม่มีปัญหาเรื่องการเก็บรักษา โดยปัจจุบันแหล่งที่มาของ High Carbon
Wire Rod ประมาณร้อยละ 90 นำเข้ามาจากต่างประเทศ ที่สำคัญได้แก่ ประเทศ อเมริกา ยุโรป
ญี่ปุ่น และจีน โดยสั่งซื้อจากผู้จำหน่ายประมาณ 10 ราย โดยไม่มีการทำสัญญาระยะยาว
ส่วนที่เหลือสั่งซื้อจากผู้ผลิตในประเทศ ส่วน Low Carbon Wire Rod บริษัทฯ
ซื้อจากผู้ผลิตในประเทศทั้งหมด

ผลกระทบต่อสิ่งแวดล้อมจากกระบวนการผลิต

ผลกระทบของกระบวนการผลิตที่มีต่อสิ่งแวดล้อม อาจมาจากกระบวนการล้างทำความสะอาดเส้นลวด
(Wire Rod) ก่อนเข้าสู่กระบวนการดึงลดขนาดตามต้องการ ซึ่งการทำความสะอาด ต้องใช้สาร
Hydrochloric Acid เพื่อขจัดฝุ่นละอองและสนิม ส่งผลให้น้ำที่ผ่านกระบวนการล้างดังกล่าว
มีความเป็นกรด และมีโลหะหนักปนเปื้อน และมีไอกรดลอยสู่ชั้นบรรยากาศ
ในการสร้างโรงงานบริษัทฯ จึงได้ดำเนินการดังนี้

1. ติดตั้งระบบบำบัดน้ำเสีย (Water Treatment System)
เพื่อเปลี่ยนสภาพน้ำที่เกิดจากกระบวนการดังกล่าวให้มีสภาพเป็นกลาง
และมีโลหะปนเปื้อนไม่เกินปริมาณที่จะเป็นอันตรายต่อสิ่งแวดล้อมก่อนปล่อยสู่บ่อบำบัดกลางของการนิคมอุตสาหกรรมมาบตาพุด
ซึ่งเป็นที่ตั้งของโรงงาน เพื่อนำไปบำบัดขั้นสุดท้ายก่อนปล่อยลงสู่ทะเล

2. ติดตั้งระบบ Air Pollution Control System
เพื่อขจัดไอกรดที่เกิดจากกระบวนการล้างทำความสะอาดเส้นลวด ก่อนปล่อยสู่ชั้นบรรยากาศ

ผลการปฏิบัติงานจริงสำหรับการดำเนินการของบริษัทเพื่อลดผลกระทบต่อสิ่งแวดล้อมดังกล่าวข้างต้น
สามารถทำงานได้ผลดี และจากการตรวจสอบโดยหน่วยงานของรัฐที่ควบคุมผลกระทบต่อสิ่งแวดล้อม
พบว่าการปฏิบัติงานของบริษัทฯ อยู่ในเกณฑ์มาตรฐานความปลอดภัยที่กำหนด
ตลอดระยะเวลาที่บริษัทดำเนินกิจการมา

งานที่ยังไม่ส่งมอบ

  - ไม่มี –